Reisebricht # 26   03/10/2007   Blue Mountains       Zerscht no zu de letschte drei Däg. Am Sunntig hemmer e ganz e gmuetliche Dag gmacht, ohni grosses Programm. Am Mentig hemmer zerscht e grosse Stadtspaziergang gmacht und nocher dr traumhafti und riesegrossi Botanical Garden gnosse. Am Zischtig isch denn dr bekannti Bondi Beach ufem Programm gstande. Nochdem mr dört e chli aneglege si und eus die Bodiatmosphäre inezoge hän, hemmer is ufe wundervolle  scenic Walk dr Kueschte entlang gmacht. De isch au nid so ueberloffe gsi wie dr Bondi Beach.   Aber jez zu eusem Hauptbricht; euse Tagesusflug ind Blue Mountains.   S' isch scho frueeh losgange..am 7ni am Morge simer in dr Nöchi vo eusem Hostel abgholt worde. Mr hän denn au sGluek gha, dass mr nur e chlini 6er Gruppe gsi. So simmer denn in eusem gmuetliche Buessli richtig blaui Baerge (die schiine wirklich blau, do s dört ca.  90% Eukalyptusbäum het und dene ihre Oeldunscht" sone blaue Schimmer ueber die Berge wirft)gfahre und noch knapp einere Stund am Fuess vo de BM acho. Dört simer denn zerscht dure Nationalparkgfahre womer einigi Kängeruhs recht noch gseh hän, eis sogar miteme Junge im Buetel (gnau luege bi de Föteli!! =) Euse Guide het eus denn au no einigi interessanti Sache ueberd Kängeruhs verzellt. Z.B. au dasses in Australie ca. 44 Milione Kängis git (vergliche mit de ca. 20 Mio Aussies sin das rund 2 pro Person)   Nochem Nationalpark isches denn so richtig ind Berge gange. Dört hemmer atemberaubendi Klippe, Wasserfäll, Schluchte und e enormi Wiiti atroffe. Sfaszierendste sin aber scho fascht d three Sisters" gsi. Das isch e gigantischi Felsformation vo drei Felse (wie Frauegsichter) wo so chli sWahrzeiche vo de Bluemountains isch. Am Nomittag simer nocheme luschtige Abstieg zFuess mitem steilschte railway in dr Welt dr Hang duruf gflitzt. (me mues sich das wie e Zahnradbahn vorstelle,  eifach ohni Zahnrad =) das heisst isch Obe mit dicke Drohtseil agmacht und die ziehnd denn das Wägeli uf noramle Zuggleis fascht senkrecht dr Hang duruf.)   Noch dem Abentuer isches denn via Olympiagländ zrugg nach Sydney gange. Leider hemmer nid lang Zyt gha und nid ins Hauptstadion ine dörfe (in dem wo 110'000 Zueschauer die bescht Olympiade aller Zeiten miterläbt hän). Aber das ganze Gländ mit dene vile Stadie isch scho atemberaubend. Me het do vore e paar Johr fuer 4 MILIARDE  Dollar useme alte Industriegebiet es super schöns und moderns Olympiagländ gmacht.    Dr Staat het dr Stadt Sydney 2 Wuche Ferie gschenkt und het di ganz Region ine riise Fescht verwandlet. Die Luet do saege es sige di beschte 2 Wuche wo si je erläbt hän. Si hän do au    öbbe 2000    Suelene ufgstellt mit de Näme vo allne Hälfer!! Womer das do alles so gseh und ghört hän, hemmer eus gwuenscht, dass  mr drbi gsi wäre.   Noch dem tolle Tagesusflug hemmer eus Zobe erschöpft aber gluecklich ins Bett gleit. =)       So, das isch warschinlich scho dr letschti Reisebricht vo eusere Ostkueschtereis. Denn wie dir eventuel wuessed, fliege mr am Samschtig Vormittag nach Perth. Die letschte 2 Däg wäre mr vorussichtlich kei grosses Programm meh ha, sondern eifach nochli Sydney und s'Frei-ha" gniesse. =)       Bis in Perth wider..   Euchi Aussies   Anna & Reto